Mikill fjöldi bíla var í Laugardalnum fyrir hádegi enda von á nærri átta þúsund manns í bólusetningu.
Yfir! Góðan daginn. Góðan dag. Hvorum megin viltu? Hérna.
Skipulagið í Laugardalshöllinni er afar gott og bólusetning gengur hratt. Hjúkrunarfræðingar fara með hjólaborð á milli sætaraða og allir á sama tíma því sá sem stjórnar kallar "yfir" þegar farið er að næstu röð og þar situr fólk tilbúið með beran upphandlegginn.
7700 skammt af Pfizer verða notaðir í dag. Aðstandendur langveikra verða bólusettir og fólk sem búið er að fá fyrri sprautuna. Svo er alltaf nokkur spenna um hádegisbil því ef það eru til aukaskammtar þá eru send sms skilaboð og þá gildir að vera fljótur að koma sér í Höllina því skilaboð eru send á fleiri en skammtar eru til fyrir.
Á morgun verður bólusett með nærri 3000 skömmtum af AstraZeneca fyrir þau sem þurfa seinni sprautu.
Umferðin gengur mjög hægt í Laugardalnum og má minna á að líka er hægt að komast í dalinn frá gatnamótum Suðurlandsbrautar og Grensásvegar. Mikil bið er hins vegar á beygjuljósinu á Suðurlandsbraut niður á Reykjaveg.
Bólusetningardagar eru einu dagarnir sem hægt er að leggja upp á grasi því lögreglan sektar ekki fyrir það.